መርሐ ግብሩ በሦስት ክፍሎች ተከፋፍሎ የተሰጠ ሲሆን የመርሐግብሩ አንዱ አካል በሆነዉ የጥያቄና መልስ መርሐ ግብር በርካታ ጥያቄዎች ተነስተዉ ሰፊ ዉይይት ተደርገዉባቸዋል። በመርሐግብሩ ከተዳሰሱት አበይት ነጥቦች መካከል የአማርኛ መዝሙራትና የቅዱስ ያሬድ ዜማ ሥጋቶች፤ በኢ/ኦ/ተ/ቤ/ ክርስቲያን ስም የተዘመሩ መዝሙራት እና የዓለማዊ ዘፈን ወይም የፕሮቴስታንት መዝሙራት ተመሳሳይነት፣ የመፍትሔ ሐሳቦች (ምን እናድርግ) ወዘተ ይገኙበታል። መርሐ ግብሩን የተከታተሉ አንዳንድ ተሳታፊዎች ከሰጡት አስተያየት መካከል መርሐግብሩ ከጠበቁት በላይ ግንዛቤ እንዳስጨበጣቸዉና በመዝሙራት ዙሪያ ባዩት እና በሰሙት ጉዳይ ቁጭት እንዳደረባቸዉ፤ ተመሳሳይ መርሐ ግብራት ወደፊትም ቢቀጥሉ፣ የሚመለከታቸዉ የቤተ ክርስቲያኒቱ አካላት ለጉዳዩ ከፍተኛ ትኩረት ቢሰጡ ለሁሉም አካላት መልካም እንደሆነ አሳስበዋል። ዲ/ን መኮንን ግርማ፣ መጋቤ ሠናይ ሳምሶን ሰይፈ፣ ኤፍሬም ደምሴ እና ኃይሉ አብርሃም በሦስቱም አጥቢያ አብያተ ክርስቲያናት በመገኘት መርሐግብሩን በተሳካ ሁኔታ አቅርበዋል።